În urmă cu câteva zile, i-am solicitat primarului localității Florești-Stoenești, Dumitru Constantin, un răgaz în care să ne vorbească despre lucrările executate până la acest moment și care sunt planurile sale și ale Primăriei, în partea finală a acestui mandat .
Se lucrează așa cum vă precizam cu ceva timp în urmă, la o pistă de biciclete, cu o lungime de 8 km, ce se va întinde pe toată lungimea localității. Ea este realizată în prezent în proporție de 30% și se va termina oricum anul acesta.
Avem în același timp o finanțare de un milion de euro pentru gaze naturale. Suntem în prezent la nivel de studiu de fezabilitate. În același timp am beneficiat de un proiect de 500.000 de euro pentru dotarea cu utilaje a școlilor comunei. Acum suntem în stadiul de achiziții, adică achiziționăm mobilier și echipament pentru laboratoarele școlare.
Aș aminti și faptul că am accesat un credit de la BCR în valoare de două milioane de euro cu care intenționăm să ridicăm două școli, în localitatea Palanca și în comuna Florești, lucrările urmând să înceapă încă de anul acesta.
Întrebat care este situația râului Sabar, despre care, așa cum probabil știți, secase la un moment dat din cauza unor lucrări realizate în amonte, de către o societate de îmbunătățiri funciare, primarul Costel Dumitru ne-a precizat:
Cu râul Sabar sunt încă probleme pentru că cei de la ANIF lucrează în continuare și îl blochează din nou anul ăsta, dar ne lasă un debit minim de 300-400 de litri pe secundă, până în luna septembrie când avem promisiunea lor că se va închide primul canal de irigații CA1 de la Dâmbovița, iar Sabarul va ajunge la un debit normal.
Râul acum este însă curat, a început să apară vegetație, stuf… Am constituit chiar și o Asociație, intitulată ”Prietenii Sabarului„ cu membrii căruia o să intrăm în perioada imediat următoare să tăiem stuful din el.
Asociația a fost făcută undeva în luna februarie-martie, când au început să apară primele probleme ale rîului Sabar.
În paralel cu toate lucrările din proiectele pe care le-am amintit lucrăm și la drumul de exploatare agricolă, finanțat prin PNRR – ne-a mai precizat primarul Constantin DUMITRU, care, așa cum ne preciza, pregătea un spectacol deosebit pentru ziua de 1 iunie, Ziua Copiilor.